《丝瓜棚成次三江韵》
明代·顾清

丝瓜生而蔓，蔓缘棚着花。棚成蔓斯衍，蔓远实转加。

松桧喜岩蔓，蘋萍乐卑洼。巢禽与穴蚁，各自宁其家。

东亭富阑楯，岂乏援与笆。先生太古心，夙昔厌纷奢。

故将丘园景，点缀幢节衙。缚苇架樗柳，连棚成咄嗟。

棚材有欹直，瓜蔓从猗斜。坐看花叶重，纷如瑜掩瑕。

朝章重绮绘，野服便葛麻。潭潭春卿居，钜丽兼清华。

高甍绿槐覆，琐户红帘遮。中间忽着此，岂不心境遐。

看花金钱大，食实冰蛹嘉。嫌名幸毋讳，去垢终无邪。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。